和聖俞飲廷老家晚又飲原甫家
作者：韓維
朝代：宋

paragraphs: 人生天地間，常爲外物驅。
自非無心者，不能忘所趨。
所趨既若一，莫如飲酒娛。
飲酒既復醉，萬事皆分銖。
醉心兀無思，安問賢與愚。
醉目浩無睹，安識嬙與嫫。
是非兩棄絕，幸免禍患俱。
况吾二三友，襟抱達者徒。
所營既同方，所處又比閭。
惟吾廷老生，宛在城北隅。
北隅雖云遠，跨馬亦須臾。
季冬陰氣凝，風力利石砮。
從今雪花落，徑往不待呼。